Michelle blink uit op vele terreineMichelle Stevens Michelle Stevens van Hoërskool Merensky het ŉ groot oes onderskeidings ingesamel in die afgelope matriekeindeksamen. Hierdie uitblinker van Tzaneen het A’s vir Afrikaans, Engels, wiskunde, fisiese wetenskappe, rekenaartoepassingstegnologie, lewensoriëntering, landboubestuurspraktyk en lewenswetenskappe. Trotse ouers Willie en Adél is onderskeidelik ŉ voorligtingsielkundige en ŉ onderwyseres. Michelle wil graag dié jaar aansluit by ouboet Rodney wat reeds laas jaar ŉ tweedejaar-BSc-student aan die NWU was. Sy beoog om BPharm te studeer en uiteindelik haar meestersgraad in aptekerswese te behaal sodat sy ŉ goeie werk kan kry, sê sy hoopvol. Michelle het nie net op akademiese gebied haar kant gebring nie. Sy is ŉ sportiewe meisie met die vermoë om hard te werk en altyd haar beste te lewer. “Tyd saam met familie en vriende is baie belangrik vir my.” Sy het drie keer deurgedring na die finaal van die ATKV nasionale redenaarskompetisie. In graad 9 het sy ŉ derde plek behaal. Michelle was onderhoofmeisie en spog met Limpopo-kleure vir hokkie, tweekamp, fietsry en landloop. Sy het ook Gauteng-kleure vir tweekamp verwerf. Sy is mal oor sport en om buite te wees. Sy glo om langs die swembad te sit met ŉ goeie boek is ook ŉ stokperdjie. Haar lewensfilosofie is drie goue reëls: Geniet wat jy doen; gee altyd jou beste en moet nooit moed opgee nie. Haar rolmodel is Christian Haettich. Hy is ŉ man met een been en een arm wat fietsry. Sy deursettingsvermoë inspireer haar. Sy glo haar beste eienskap is ook haar deursettingsvermoë en sy erken dat sy nogal kan sukkel om besluite te neem. Sy skryf haar sukses toe aan die talente wat God haar gegee het en baie harde werk.